提要

《克齋集》十七卷，宋．陳文蔚撰。文蔚字才卿，上饒人，嘗舉進士。都省言其所作《尚書類編》有裨治道，詔補迪功郎，命本州取其書以進。今《類編》已佚，其文集亦不傳，故《書錄解題》、《宋史．藝文志》俱未著錄。明初其郡人張時泰及其裔孫良鑑始掇拾成編，即此本也。文蔚始因同里余大雅以師事朱子，見於所撰〈余正叔墓碣〉中。與朱子往復書甚多，皆以工夫精進相規切。而〈祭朱先生文〉有云「丁巳之冬，戊午之春，招之使來，授業諸孫。因獲終歲，待教諄諄。」則又嘗館於朱子家者，故得朱子指授最詳。其所紀朱子語錄皆戊申已後所聞，見於池錄第四，今亦編入《朱子語類》中。其學以躬行實踐為本，故是集詩雖不工，而文章則淳厚精確，不愧有道之言。講義九條剖析義利之辨尤諄諄切至，於學者深為有益云。五月恭校上。

總纂官臣紀昀臣陸錫熊臣孫士毅

總校官臣陸費墀

克齋集原序

宋．陳克齋先生，名文蔚，字才卿，信州之上饒人。少事朱子，自號「克齋」，隱居不仕，以孝行修於家。全集若干卷，皆論學之言也。張生時泰始刻之於鄉，千里致書乞余為序。余按信州，朱、陸兩先生友教之國，遺風餘言多有傳者。兩先生異同，學者難言之。今觀其所為求放心與躬行力踐之學，俱未嘗有異，其稍異者讀書窮理之說耳。朱子天姿異敏，故得肆其力於事物見聞之間，中材以下，守其師說，苦於繁迂，而或至於附會離析，則教之專力從事於吾心，固易簡之功也。予夙未知克齋之遺，今幸得其書而讀之，顧亦缺有間矣，是不宜輕論，論其大略。以求仁為本，以省私慎意為事，以學問思辨、先致其知，可謂卓然信蹈而亦不流於蔓支者也。同方友教，若余正叔、徐子融、徐子顔、吳伯豐諸子書不盡傳，學問磨礱要可想見，彼亦各遭其勢而然也。迨正學稍衰，而毅然以求道自名者亦不多見，則知因一時之師友，而能成同國之風俗，可不勉哉。今天下榛蕪，予所見吳、越之間，文章淫淫，蓋斯人之陷没久矣。竊以為非得三四豪傑之士講明學術，以收返人心，則鬼蜮交作，而天下事彌不可為。江右去理學之舊未遙，其道宜先正。余曩者待辠四年，嘗欲遍求其先儒之集，輯為全書，書繁不能竟。信有葉生震亨者曾為余任之，生亦頗篤志於學，今聞其不幸死矣，所望者張生輩數人耳。張生顧能於文淫道蕪之時，而表章儒書於漫漶遺缺之後，予益滋喜也。斯可不為聖賢之徒歟？乃為序。夏五吳郡後學侯峒曾書於長水之二思堂。

目錄
卷一
卷二
卷三
卷四
卷五
卷六
卷七
卷八
卷九
卷十
卷十一
卷十二
卷十三
卷十四
卷十五
卷十六
卷十七